**Informatīvais ziņojums**

**par Eiropas Komisijas 2020. gada 14. jūlija Ieteikumu C(2020) 4885 “Par valsts finansiālā atbalsta piešķiršanu uzņēmumiem Savienībā atkarībā no tā, vai nepastāv saiknes ar jurisdikcijām, kas nesadarbojas”**

1. **Ieteikuma būtība**

Eiropas Komisija (turpmāk – EK) 2020.gada 14.jūlijā ir pieņēmusi ieteikumu C(2020) 4885“Par valsts finansiālā atbalsta piešķiršanu uzņēmumiem Savienībā atkarībā no tā, vai nepastāv saiknes ar jurisdikcijām, kas nesadarbojas”[[1]](#footnote-1) (turpmāk-Ieteikums). Ieteikumā ir izklāstīta koordinēta pieeja, saskaņā ar kuru dalībvalstis piešķir finansiālo atbalstu atkarībā no tā, vai nepastāv saiknes starp saņēmēja uzņēmumu un jurisdikcijām, kas iekļautas Eiropas Savienības (turpmāk – ES) nesadarbojošos jurisdikciju sarakstā nodokļu vajadzībām (turpmāk – ES saraksts)[[2]](#footnote-2). Ieteikumiem nav juridiski saistošs raksturs.

Covid-19 uzliesmojuma rezultātā dalībvalstu un ES līmenī ir veikti vēl nepieredzēti pasākumi, lai atbalstītu dalībvalstu ekonomikas un veicinātu to atveseļošanu. Ievērojama daļa minēto pasākumu ietver valsts atbalstu nolūkā nodrošināt uzņēmumu likviditāti un piekļuvi finansējumam. Papildus jāņem vērā, ka Ieteikuma ieviešana neattiecas tikai uz likviditātes vai rekapitalizācijas atbalsta pasākumiem, kas kvalificējas kā valsts (komercdarbības) atbalsta pasākumi, bet ir attiecināma uz ikvienu publiskā finansējuma piešķiršanu (pat ar mazām summām), tostarp, iepirkuma ietvaros. Vienlaikus Ieteikums nav daļa no valsts atbalsta kontroles regulējuma nosacījumiem un neietekmē valsts atbalsta pasākuma saderības izvērtējumu atbilstoši Līguma par Eiropas Savienības darbību 107.pantam.

EK uzskata, ka finansiālā atbalsta – it īpaši likviditātes atbalsta – apjoms, kas pašreizējos Covid-19 izraisītajos apstākļos tiek piešķirts uzņēmumiem, liek nekavējoties un saskaņoti rīkoties, lai nepieļautu publiskā finansējuma ļaunprātīgu izmantošanu. Līdz šim šāda rīcība lielākoties ir veikta ES valsts atbalsta noteikumu kontekstā. Papildus tam un neatkarīgi no apstākļiem, kas saistīti ar Covid-19, ar finansiālā atbalsta piešķiršanu būtu jāpievēršas vajadzībai apkarot nodokļu apiešanu un krāpšanu, kā arī nepieļaut dalībvalstu un ES budžeta ļaunprātīgu izmantošanu uz nodokļu maksātāju un sociālā nodrošinājuma sistēmu rēķina. Tādēļ EK rekomendē dalībvalstīm, ka tās savu finansiālo atbalstu uzņēmumiem ES padara atkarīgu no tā, vai nepastāv saiknes starp šiem uzņēmumiem un ES sarakstā iekļautajām jurisdikcijām. Turklāt EK norāda, ka saistībā ar valsts atbalsta piešķiršanu rekapitalizācijas veidā vairākas dalībvalstis ir paudušas nodomu izveidot ciešu saikni starp finansiālo atbalstu un nodokļiem, kurus atbalsta saņēmējs samaksājis taisnīgā apmērā.

Tāpat EK uzskata, ka lai nodrošinātu, ka finansiālo atbalstu var saņemt atbalsttiesīgie uzņēmumi, dalībvalstīm būtu jānosaka saprātīgas prasības, kuru nolūks ir pierādīt to, ka nepastāv saikne ar jurisdikcijām, kuras iekļautas ES sarakstā.

Dalībvalstīm, papildu nosacījumam, ka nepastāv saikne ar ES sarakstā iekļautajām jurisdikcijām, būtu jāpaplašina nosacījumi valsts finansiālā atbalsta piešķiršanai uzņēmumiem, lai tādējādi aptvertu arī gadījumus, kuros konstatēts, ka uzņēmums vai tā īpašnieki ir notiesāti par smagu noziedzīgu nodarījumu vai nav pildījuši pienākumus attiecībā uz nodokļu vai sociālā nodrošinājuma iemaksu maksāšanu.

Ja dalībvalstis pieņem pasākumus, ar kuriem to jurisdikcijā esošiem atbalsttiesīgiem uzņēmumiem piešķir finansiālu atbalstu, tām būtu jānosaka, ka tiesības saņemt šādu finansiālo atbalstu ir atkarīgas no vairākiem nosacījumiem. Tādēļ, EK uzskata, ka uzņēmumiem, kas saņem finansiālo atbalstu, **nevajadzētu:**

* būt nodokļu rezidentiem vai reģistrētiem jurisdikcijās, kas iekļautas ES sarakstā;
* atrasties tiešā vai netiešā ES saraksta jurisdikcijās esošu akcionāru (līdz pat faktiskā īpašnieka līmenim[[3]](#footnote-3)) kontrolē;
* tieši vai netieši kontrolēt ES saraksta jurisdikcijās esošos meitasuzņēmumus vai to īpašumā nevajadzētu būt pastāvīgām pārstāvniecībām, kas atrodas šādās jurisdikcijās, un
* būt kopīgām īpašumtiesībām ar ES sarakstā iekļauto jurisdikciju uzņēmumiem.

Komisijas Ieteikums paredz izņēmumus atbilstības noteikumu piemērošanā[[4]](#footnote-4) kā arī prasību ātras īstenošanas un efektīvas izpildes principus[[5]](#footnote-5).

1. **Citi aizsardzības pasākumi attiecībā uz ES sarakstā iekļautajām jurisdikcijām**

Padomes 2017.gada 5.decembra secinājumos par ES sarakstu jau tika izteikts aicinājums ES iestādēm un dalībvalstīm ārpolitikā, ekonomiskajās attiecībās un attīstības sadarbībā ar attiecīgajām trešām valstīm ņemt vērā ES sarakstu, ar mērķi panākt visaptverošu pieeju attiecībā uz jautājumu par ES saraksta kritēriju izpildi no jurisdikciju puses, neskarot attiecīgās dalībvalstu un ES kompetences jomas, kas izriet no Līgumiem[[6]](#footnote-6). Līdz ar to, jau šobrīd, vairākos ES finansēšanas noteikumos ir skaidra atsauce uz ES sarakstu. Līdzekļus no vairākiem ES instrumentiem nevar novirzīt, izmantojot nodibinājumus, kas reģistrēti ES sarakstā iekļautajās jurisdikcijās, tostarp:

* no Eiropas Fonda ilgtspējīgai attīstībai (EFSD);
* no Eiropas Stratēģisko investīciju fonda (EFSI);
* no Ārējo aizdevumu mandāta (ELM);
* no vispārējā regulējuma vērtspapīrošanai.

Padome 2019.gada 5.decembra secinājumos par Rīcības kodeksa (uzņēmējdarbības nodokļi) grupas sasniegto Somijas Prezidentūras laikā[[7]](#footnote-7) apstiprināja vadlīnijas turpmākai nodokļu rakstura aizsardzības pasākumu koordinācijai. Dalībvalstis arī apņēmās no 2021.gada 1.janvāra izmantot ES sarakstu, kad tās piemēros vismaz vienu no četriem zemāk minētajiem nodokļu likumdošanas pasākumiem:

* tādu izmaksu neatskaitīšana, kuras ir radušās ES sarakstā iekļautās jurisdikcijās;
* kontrolētā ārvalsts uzņēmuma noteikumi;
* nodokļa ieturēšana izmaksas brīdī;
* līdzdalības atbrīvojuma ierobežojumi attiecībā uz dividendēm.

1. **ES saraksts un tā pārņemšanas nepieciešamība nacionālajā likumdošanā**

Padome 2017.gada 5.decembrī apstiprināja ES sarakstu[[8]](#footnote-8), kas bija rezultāts aktīvām diskusijas un darbam divu gadu garumā. Sākotnējā sarakstā tika iekļautas tās 17 trešās valstis vai teritorijas, kuras pēc ES paustajām bažām neizteica pietiekamu politisko apņemšanos veikt nepieciešamās reformas, lai ieviestu labas nodokļu pārvaldības principus un novērstu neatbilstības saraksta kritērijiem. Atsevišķi no šī saraksta dokumentā par pašreizējo stāvokli tika iekļautas arī tās jurisdikcijas, kuru reakcija bija pietiekama, bet kurām bija efektīvi jārīkojas, lai tās tuvākajā nākotnē netiktu iekļautas ES sarakstā.

Saraksta galvenais mērķis ir nodrošināt starptautisku labas pārvaldības nodokļu jomā standartu ievērošanu attiecībā uz nodokļu caurskatāmību (informācijas apmaiņa), taisnīgu nodokļu politiku, kā arī nodokļu bāzes erozijas un peļņas pārnešanas (BEPS) apkarošanas pasākumiem.

Pēc sākotnējā saraksta apstiprināšanas Padome un EK uzsāka aktīvu dialogu ar trešajām valstīm par ES saraksta kritēriju ievērošanu, interpretēšanu un jurisdikciju nodokļu sistēmu reformām.

Ņemot vērā, ka ES saraksts, kopš tā apstiprināšanas tika atjaunināts līdz pat piecām reizēm gadā, Padome 2019.gada 12. marta secinājumos par pārskatīto ES sarakstu vienojās, ka, sākot no 2020.gada, ES saraksta atjauninājums būtu jāveic ne biežāk kā divas reizes gadā [[9]](#footnote-9).

Atbilstoši Padomes 2020.gada 6.oktobra secinājumiem par pārskatīto ES sarakstu[[10]](#footnote-10), uz 2020.gada oktobri sarakstā ir iekļautas 12 jurisdikcijas (oficiālais pilnais nosaukums)[[11]](#footnote-11):

* Angiljas teritorija,
* ASV Guamas teritorija,
* ASV Samoa teritorija,
* ASV Virdžīnu salu teritorija,
* Barbadosa,
* Fidži Republika,
* Palau Republika,
* Panamas Republika,
* Samoa Neatkarīgā Valsts,
* Seišelu Salu Republika
* Trinidādas un Tobāgo Republika,
* Vanuatu.

Lai nodrošinātu Padomes 2019.gada 5.decembra secinājumos apstiprināto vadlīniju par valsts aizsardzības pasākumu koordinēšanu nodokļu jomā izpildi, Finanšu ministrija plāno izstrādāt un iesniegt Ministru kabinetā grozījumus Ministru kabineta 2017.gada 7.novembra noteikumos Nr.655 “Noteikumi par zemu nodokļu vai beznodokļu valstīm un teritorijām”, ar kuriem tiks aizstāts pašreiz spēkā esošais nacionālais saraksts, ar ES sarakstu. Plānots, ka jaunais saraksts stāsies spēkā ar 2021.gada 1.janvāri.

Citi grozījumi nodokļu normatīvajos aktos šobrīd nav nepieciešami, jo Uzņēmumu ienākuma nodokļa likumā[[12]](#footnote-12) un likumā “Par iedzīvotāju ienākuma nodokli”[[13]](#footnote-13) šobrīd noteiktie aizsardzības pasākumi attiecībā uz Ministru kabineta 2017.gada 7.novembra noteikumos Nr.655 “Noteikumi par zemu nodokļu vai beznodokļu valstīm un teritorijām” iekļautajām jurisdikcijām jau atbilst vadlīnijām par valsts aizsardzības pasākumu koordinēšanu nodokļu jomā.

1. **Pašreiz spēkā esošie nosacījumi publiskā finansējuma saņemšanai Latvijā**

Eiropas Savienības struktūrfondu un Kohēzijas fonda 2014. - 2020.gada plānošanas perioda vadības likumā (turpmāk – ES fondu vadības likums) cita starpā ir noteikts, ka uz ES fondu finansējumu var pretendēt tikai Latvijas Republikā reģistrēta juridiska persona vai fiziskā persona, kura reģistrēta kā saimnieciskās darbības veicēja[[14]](#footnote-14). Tāpat minētais regulējums paredz virkni izslēgšanas kritēriju, kas, cita starpā, liedz saņemt finansējumu projekta iesniedzējam vai personai, kura ir projekta iesniedzēja valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīta par vainīgu jebkurā no šādiem noziedzīgiem nodarījumiem:

* kukuļņemšana, kukuļdošana, kukuļa piesavināšanās, starpniecība kukuļošanā, neatļauta labuma pieņemšana vai komerciālā uzpirkšana,
* krāpšana, piesavināšanās vai noziedzīgi iegūtu līdzekļu legalizēšana,
* izvairīšanās no nodokļu un tiem pielīdzināto maksājumu samaksas[[15]](#footnote-15).

Tāpat esošā regulējuma ietvaros[[16]](#footnote-16) tiek kontrolēta nodokļu nomaksa, attiecīgi apstiprināts tiek tikai tāds ES fondu projekts, kura iesniedzējs  (sadarbības partneris, ja attiecināms) ir nomaksājis normatīvajos aktos noteiktos nodokļus.

 Papildus jānorāda, ka minēto prasību ievērošana attiecībā uz ES fondu projekta finansējuma saņēmēju faktiski tiek veikta arī katra ES fondu projekta īstenošanas gaitā, nepieciešamības gadījumā lemjot par attiecīgā līguma laušanu un neatbilstoši veiktā finansējuma atgūšanu. Minētais izriet no spēkā esošā regulējuma[[17]](#footnote-17), kas paredz veikt tikai tādu ES fondu projektu īstenošanas ietvaros veikto maksājumu attiecināšanu finansēšanai no ES fondiem, kas veikti saskaņā ar normatīvajiem aktiem, izslēdzot jebkuras aizdomas par iespējamu krāpniecību ES fonda projekta īstenošanas ietvaros. Par jebkurām aizdomām par iespējamu krāpniecību ES fondu projekta ietvaros Centrālā Finanšu un Līgumu Aģentūra kā ES fondu sadarbības iestāde, veic nepieciešamās papildus pārbaudes, kā arī sadarbojas ar kompetentajām tiesībsargājošajām iestādēm un attiecīgi nepieciešamības gadījumā saskaņā ar 2015.gada 12.septembra Ministru kabineta noteikumiem Nr.517 “Kārtība, kādā ziņo par konstatētajām neatbilstībām un atgūst neatbilstoši veiktos izdevumus Eiropas Savienības struktūrfondu un Kohēzijas fonda ieviešanā 2014.- 2020. gada plānošanas periodā” pieņem lēmumu par neatbilstoši veikto izdevumu atgūšanu. Minētos nosacījumus tiek plānots ietvert arī izstrādājot (2021. - 2027.gads) ES fondu plānošanas perioda tiesiskajā regulējumā, tai skaitā, izvērtējot esošā ES fondu plānošanas perioda pieredzi, tiks izvērtēta arī nepieciešamība veikt atsevišķu ar šīs jomas regulējumu saistīto nosacījumu pilnveidi. Tāpat jānorāda, ka šie nosacījumi ir integrēti arī tiesiskajā regulējumā, kas nosaka prasībasEiropas Ekonomikas zonas finanšu instrumenta un Norvēģijas finanšu instrumenta ieviešanai 2014.—2021. gada periodā.

Tāpat jāpiemin, ka atbilstoši Publisko iepirkumu likumā[[18]](#footnote-18) (turpmāk - PIL) paredzētajam, pasūtītājs izslēdz kandidātu vai pretendentu, kuram būtu piešķiramas iepirkuma līguma slēgšanas tiesības no dalības iepirkuma procedūrā, ja kandidāts vai pretendents ir ārzonā reģistrēta juridiskā persona vai personu apvienība vai, ja Latvijā reģistrēta kandidāta vai pretendenta vairāk nekā 25 procentu kapitāla daļu (akciju) īpašnieks vai turētājs ir ārzonā reģistrēta juridiskā persona vai personu apvienība.

Vienlaikus PIL regulējumā[[19]](#footnote-19) ir ietverti Eiropas Parlamenta un Padomes Direktīvas 2014/24/ES[[20]](#footnote-20) 57.panta minētie izslēgšanas nosacījumi t.sk. 57.panta 1.punktā paredzētie, kas nosaka, ka pasūtītājs izslēdz kandidātu vai pretendentu, ja konstatēts, ka tas ar galīgu spriedumu ir notiesāts par minētajiem noziedzīgiem nodarījumiem.

PIL 42. panta otrā daļā noteikts, ka pasūtītājs izslēdz kandidātu vai pretendentu, ja tiek konstatēts, ka tam ir nodokļu parādi, tai skaitā valsts sociālās apdrošināšanas obligāto iemaksu parādi.

Savukārt PIL izpratnē, ārzona ir zemu nodokļu vai beznodokļu valsts vai teritorija [Uzņēmumu ienākuma nodokļa likuma](https://likumi.lv/ta/id/292700-uznemumu-ienakuma-nodokla-likums) izpratnē, izņemot Eiropas Ekonomiskās zonas dalībvalstis vai to teritorijas, Pasaules Tirdzniecības organizācijas Nolīguma par valsts līgumiem dalībvalstis vai teritorijas un tādas valstis vai teritorijas, ar kurām Eiropas Savienība vai Latvija noslēgusi starptautiskos līgumus par tirgus atvēršanu publisko iepirkumu jomā[[21]](#footnote-21).

Likumdevējs arī Covid-19 infekcijas izplatības seku pārvarēšanas likuma 3.pantā noteicis, ka ”no valsts atbalsta un valsts garantēto atbalsta pasākumu saņēmēju loka tiek izslēgti pretendenti, kas [Publisko iepirkumu likuma](https://likumi.lv/ta/id/287760-publisko-iepirkumu-likums) izpratnē ir ārzonā reģistrētas juridiskās personas vai personu apvienības vai kas ir Latvijā reģistrētas juridiskās personas, kurās vairāk nekā 25 procenti kapitāla daļu (akciju) īpašnieks vai turētājs ir ārzonā reģistrēta juridiskā persona vai personu apvienība”.

Par EK Ieteikuma ieviešanu dalībvalstīm ir jāinformē EK par pasākumiem, kas veikti, reaģējot uz šo ieteikumu. EK ir gatava apspriest ar dalībvalstīm to plānus, kuru mērķis ir nodrošināt, ka valsts atbalsts (it īpaši rekapitalizācijas veidā) būtu jāpiešķir tikai uzņēmumiem, kas godīgi maksā nodokļus. EK pēc trim gadiem no šīs Ieteikuma pieņemšanas publicēs ziņojumu par tās piemērošanu dalībvalstīs.

Lai nepieļautu valsts un ES budžeta ļaunprātīgu izmantošanu, visām ministrijām, ņemot vērā Ieteikuma saturu, nepieciešams izvērtēt to pārziņā esošās jomas un nozari reglamentējošos tiesību aktus, kas paredz valsts finansiālo atbalstu (gan saistībā ar COVID-19 ietekmi, tā arī neatkarīgi no apstākļiem, kas saistīti ar COVID-19 ietekmi), vai tie atbilst EK Ieteikumam par valsts finansiālā atbalsta piešķiršanu uzņēmumiem ES atkarībā no tā, vai nepastāv saiknes ar jurisdikcijām, kas nodokļu nolūkos nesadarbojas.

Atbildīgajām ministrijām, ja atbilstoši izvērtējumam tas tiek atzīts par nepieciešamu, jāvirza attiecīgie grozījumi normatīvajos aktos, kas nodrošinātu ieteikuma ieviešanu.

Finanšu ministrs J.Reirs

S.Bormistere - [Sandra.Bormeistere@fm.gov.lv](mailto:Sandra.Bormeistere@fm.gov.lv)

S.Cāne - [Sanda.Cane@fm.gov.lv](mailto:Sanda.Cane@fm.gov.lv)

Zane Logina - Zane.Logina@fm.gov.lv

1. Briselē, 14.07.2020. C(2020) 4885 final [↑](#footnote-ref-1)
2. Jurisdikcijas, kas iekļautas Padomes 2017.gada 5.decembra secinājumu par Eiropas Savienības nesadarbojošos jurisdikciju sarakstu nodokļu vajadzībām, ar grozījumiem, I pielikumā: https://data.consilium.europa.eu/doc/document/ST-15429-2017-INIT/en/pdf [↑](#footnote-ref-2)
3. Eiropas Parlamenta un Padomes 2015. gada 20. maija Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK. [↑](#footnote-ref-3)
4. Briselē,14.07.2020. C(2020) 4885 final, 4.punkts [↑](#footnote-ref-4)
5. Briselē,14.07.2020. C(2020) 4885 final, 5.punkts [↑](#footnote-ref-5)
6. Padomes 2017.gada 5.decembra secinājumu par Eiropas Savienības nesadarbojošos jurisdikciju sarakstu nodokļu vajadzībām 19.punkts; pieejams-<https://www.consilium.europa.eu/register/en/content/out?&typ=ENTRY&i=ADV&DOC_ID=ST-15429-2017-INIT> [↑](#footnote-ref-6)
7. Padomes 2019.gada 5.decembra secinājumu par Rīcības kodeksa (uzņēmējdarbības nodokļi) grupas sasniegto Somijas Prezidentūras laikā 10.punkts [↑](#footnote-ref-7)
8. Padomes 2017.gada 5.decembra secinājumu par Eiropas Savienības nesadarbojošos jurisdikciju sarakstu nodokļu vajadzībām I pielikums. [↑](#footnote-ref-8)
9. Padomes 2019.gada 12.marta secinājumu par pārskatītu ES sarakstu 16.punkts [↑](#footnote-ref-9)
10. Padomes 2020.gada 6.oktobra secinājumu par pārskatītu ES sarakstu I pielikums [↑](#footnote-ref-10)
11. Par pasaules valstu un teritoriju nosaukumiem latviešu valodā. Latvijas Vēstnesis 01.10.2018.OP numurs 2018/218.9 [↑](#footnote-ref-11)
12. Uzņēmuma ienākuma nodokļa likuma 2., 5., 6., 61 , 13.pantā [↑](#footnote-ref-12)
13. Likuma “Par iedzīvotāju ienākuma nodokli” 17., 173.pantā [↑](#footnote-ref-13)
14. Eiropas Savienības struktūrfondu un Kohēzijas fonda 2014.—2020.gada plānošanas perioda vadības likuma 1.panta 2.punkts [↑](#footnote-ref-14)
15. Eiropas Savienības struktūrfondu un Kohēzijas fonda 2014.—2020.gada plānošanas perioda vadības likuma 23.pants [↑](#footnote-ref-15)
16. Saskaņā ar spēkā esošo kārtību, ES fondu atlases nolikumos ir ietverts vienotais atlases kritērijs, kas paredz pārbaudīt, vai projekta iesniedzējam (sadarbības partnerim, ja attiecināms) Latvijas Republikā nav nodokļu parādu, tajā skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro*. [↑](#footnote-ref-16)
17. Saskaņā ar ES fondu projekta vienošanās/ līgumā, kas pievienots ES fondu atlases nolikumam standartformu, minētais līgums/ vienošanās nosaka pienākumu ES fonda projekta īstenotājam projekta īstenošanā un pēc uzraudzības periodā nodrošināt visu normatīvajos aktos, vadlīnijās un metodikās, kā arī līgumā/ vienošanās paredzēto nosacījumu izpildi. Tai skaitā minētā kārtība izriet no Ministru kabineta 2015. gada 10.februāra noteikumiem Nr. 77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā”

    <https://likumi.lv/ta/id/272535-eiropas-savienibas-strukturfondu-un-kohezijas-fonda-projektu-parbauzu-veiksanas-kartiba-2014-2020-gada-planosanas-perioda> [↑](#footnote-ref-17)
18. Publisko iepirkumu likuma 42.panta pirmās daļas 12. un 13.apakšpunkts [↑](#footnote-ref-18)
19. Publisko iepirkumu likuma 42.panta pirmā daļa. [↑](#footnote-ref-19)
20. Eiropas Parlamenta un Padomes Direktīva 2014/24/ES (2014. gada 26. februāris) par publisko iepirkumu. [↑](#footnote-ref-20)
21. Publisko iepirkumu likuma 1.panta 31 daļa [↑](#footnote-ref-21)